**Поштовани ученици 8. разреда,**

**до сада смо учили о ПРИРОДИ, СТАНОВНИШТВУ и НАСЕЉИМА наше земље, а сада је на реду:**

**ПРИВРЕДА Србије**

**ПРИВРЕДА је целокупна, смишљена људска делатност којој је циљ производња, расподела, размена и потрошња материјалних добара на датом подручју.**

**Природни чиниоци који утичу на развој привреде су плодно земљиште, климатски услови, резерве воде, распоред биљног и животињског света, извори енергије и рудна богатства.(питање - да ли у Сахари постоје услови за развој привреде?)**

**Друштвени чиниоци који утичу на развој привреде обухватају број и структуре становништва, економске услове, примену науке, технологије и технике.**

**Све привредне делатности сврставају се у четири сектора (групе): примарни, секундарни, терцијарни и квартарни. Називи сектора воде порекло од латинских редних бројева primus – први, secundus – други, tertius – трећи и qvartus – четврти. Прва два сектора обухватају производне, а трећи и четврти сектор непроизводне привредне делатности.**

|  |  |  |  |
| --- | --- | --- | --- |
| **ПРИМАРНИ СЕКТОР** | **СЕКУНДАРНИ СЕКТОР** | **ТЕРЦИЈАРНИ СЕКТОР** | **КВАРТАРНИ СЕКТОР** |
| **Пољопривреда****Лов и риболов****Шумарство**  | **Рударство****Индустрија****Грађевинарство****Производно занатство**  | **Трговина** **Туризам** **Саобраћај** **Угоститељство****Услужно занатство**  | **Образовање** **Наука** **Култура** **Здравство****Државна управа** **Полиција****Војска**  |

**Главне привредне делатности су пољопривреда, индустрија са рударством, грађевинарство, занатство, саобраћај и трговина. Привредне делатности се деле на привредне гране.**

**ПОЉОПРИВРЕДА је најстарија привредна делатност, која обухвата обраду земљишта, узгој биљака и домаћих животиња. Она обезбеђује храну и сировине за потребе индустрије (памук, кожа, вуна и др.). Дели се на две гране: земљорадњу и сточарство.**

**ЗЕМЉОРАДЊА је основна пољопривредна делатност која обухвата обрађивање земље у циљу гајења корисних биљака. Земљорадња се дели на: ратарство, воћарство и виноградарство.**

**Ратарство – обухвата проиводњу жита, индустријског, повртног и крмног биља.**

**Главни ратарски производи у Србији су жита (пшеница, кукуруз, раж, јечам, овас)**

**Пшеница – успева до 800 m надморске висине. Највише се производи и највеће приносе даје у Војводини, Поморављу, Мачви и Косовској котлини. (како се зове најплодније земљиште, распрострањено у Војводини?)**

**Кукуруз – успева до 900 m надморске висине. Углавном се производи у Војводини.**

**Раж, јечам и овас – највише се гаје у планинским пределима, до 1500 m надморске висине. Пиварски јечам, за потребе индустрије пива, гаји се у Војводини.**

**У нашој земљи успева већи број индустријских биљака:**

* **Шећерна репа (за производњу шећера)- гаји се у Војводини**
* **Сунцокрет (за производњу јестивог уља)- гаји се у Војводини и Поморављу**
* **Конопља и лан (текстилне биљке)- конопља се производи око Оџака и Сомбора, а лан се гаји се у централној Србији**
* **Хмељ – највише се гаји у околини Бачког Петровца (користи пивара у Апатину)**
* **Дуван – гаји се у Јужном Поморављу (околина Гњилана, Прешева, Бујановца и Врања)**

**Од поврћа, у нашој земљи највише се гаје:**

* **Кромпир – успева у свим деловима Србије. Главно подручје производње је Драгачево (Стари Влах и Рашка).**
* **Пасуљ – наше најпознатије сорте су трешњар (чачански и ужички) и градиштанац.**
* **Паприка – највише се производи у околини Хоргоша, Трстеника, Алексинца и Лесковца (мештане Лесковца у шали зову „паприкари“)**
* **Купус – највише се гаји око Футога у Бачкој (футошки купус)**

**Крмно биље (биљке које служе за исхрану стоке: црвена и плава детелина, грахорица, сточни грашак и сточна репа) – највише се гаји у Војводини**

**Рељеф, клима и земљиште Србије пружају изузетно повољне услове за развој воћарства и виноградарства.**

**Од воћа у Србији се гаји средњеевропско воће: шљиве, јабуке, крушке, вишње, кајсије, трешње, ораси, малине, купине и др. Ово воће као и винова лоза, најбоље успева на присојним странама брда и ниских планина, од 300 до 700 m надморске висине.**

**Шљива је наша најраспрострањенија воћарска култура (Србија „земља шљива“). Успева и на висинама преко 700 m. Најпознатији шљиварски крајеви су Шумадија, Чачанска и Пожешка котлина, Ваљевска Подгорина и Подриње.**

**Малине – највећи центар за производњу и промет малина у нашој земљи јесте општина Ариље.**

**Виноградарски крајеви у нашој земљи су: Жупа александровачка, Метохија, околина Врања, Тимочка и Неготинска Крајина, Смедеревско виногорје, Фрушка гора и Вршачке планине.**

**СТОЧАРСТВО - у новије време стари начин сточарења (катунско сточарење, бачијање) ишчезава и уступа место интензивном (фармерском, шталском) сточарству. Сразмерно пољопривредној површини и броју становника, у Србији има мало стоке. Главне гране сточарства, по учешћу у укупном сточном фонду, јесу: живинарство, свињогојство, овчарство и говедарство.**

**У пољопривреди Србије могу се издвојити 2 основна типа производње – ЕКСТЕНЗИВАН и ИНТЕНЗИВАН.**

**Естензивна или заостала пољопривреда одликује се ниским приносима по хектару и грлу стоке. Овај тип производње заступљен је у планинским крајевима и неразвијеним деловима Србије.**

**Интензивна пољопривреда јесте модерна, савремена пољопривредна производња која је заступљена у Војводини, Мачви, Поморављу као и у великим пољопривредно-индустријским комбинатима. Овај тип производње карактерише висока примена агротехничких мера (мелиорација, хемизација, механизација, селекција и укрштање биља), високи приноси и мали утрошак радне снаге у производњи.**

 **Ово би било све што се тиче ПРИМАРНОГ СЕКТОРА, а у четвртак почињемо са СЕКУНДАРНИМ СЕКТОРОМ.**

 **Поздрав од наставнице географије.**